Document ID: 32014R0100

KOMISJONI MÄÄRUS (EL) nr 100/2014,
5. veebruar 2014,
millega muudetakse määrust (EÜ) nr 748/2009 nimekirja kohta õhusõiduki käitajatest, kes teostasid Euroopa Parlamendi ja nõukogu direktiivi 2003/87/EÜ I lisas loetletud lennutegevusi 1. jaanuaril 2006 või pärast seda, millega täpsustatakse iga õhusõiduki käitajat haldav liikmesriik
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (1), eriti selle artikli 18a lõike 3 punkti b,
ning arvestades järgmist:
(1)
Euroopa Parlamendi ja nõukogu direktiiviga 2008/101/EÜ (2) muudeti direktiivi 2003/87/EÜ, et lisada lennutegevus liidu kasvuhoonegaaside saastekvootidega kauplemise süsteemi.
(2)
Komisjoni määrusega (EÜ) nr 748/2009 (3) kehtestati nimekiri õhusõiduki käitajatest, kes teostasid direktiivi 2003/87/EÜ I lisas loetletud lennutegevusi 1. jaanuaril 2006 või pärast seda.
(3)
Nimekirja eesmärk on vähendada õhusõiduki käitajate halduskoormust, andes teavet selle kohta, milline liikmesriik konkreetset õhusõiduki käitajat haldab.
(4)
Õhusõiduki käitajate lisamine liidu kasvuhoonegaaside saastekvootidega kauplemise süsteemi sõltub direktiivi 2003/87/EÜ I lisas sätestatud lennutegevuse teostamisest ega sõltu sellest, kas õhusõiduki käitaja on lisatud kõnealuse direktiivi artikli 18a lõike 3 kohasesse komisjoni kehtestatud nimekirja või mitte.
(5)
Õhusõiduki käitajate nimekirja ajakohastamisel lisamaks sinna õhusõiduki käitajaid, kes teostasid direktiivi 2003/87/EÜ I lisas loetletud lennutegevusi 2013. aastal, on arvesse võetud õhusõidukite nimekirja sisaldavaid deklaratsioone, mille õhusõiduki käitajad ja teenuste osutamisega tegelevad ettevõtjad on komisjonile esitanud. Ajakohastatud nimekirjas on aga teabe puudumise tõttu esitatud õhusõiduki käitajate asemel endiselt mitu haldamise ja teenuste osutamisega tegelevat ettevõtjat ning õhusõiduki registreerimistähist.
(6)
Määrust (EÜ) nr 748/2009 tuleks seega vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 748/2009 lisa asendatakse käesoleva määruse lisaga.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Määrus on tervikuna siduv ja vahetult kohaldatav kõikides liikmesriikides.
Brüssel, 5. veebruar 2014

Labels: 8
18
20